REGOLAMENT TAL-KUMMISSJONI (KE) Nru 162/2007
tad-19 ta’ Frar 2007
li jemenda r-Regolament (KE) Nru 2003/2003 tal-Parlament Ewropew u tal-Kunsill dwar il-fertilizzanti bl-iskop li jiġu adattati l-Annessi I u IV tiegħu għall-progress tekniku
(test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 2003/2003 tal-Parlament Ewropew u tal-Kunsill tat-13 ta’ Ottubru 2003 dwar il-fertilizzanti (1), b’mod partikulari l-Artikolu 31 (3) tiegħu,
Billi:
(1)
Il-Taqsima E ta’ l-Anness I tar-Regolament (KE) Nru 2003/2003 jelenka dawk it-tipi ta’ fertilizzanti mikronutrittivi inorganiċi li jistgħu jissejħu “fertilizzant KE” skond l-Artikolu 3 ta’ dan ir-Regolament. Il-lista tinkludi numru ta’ fertilizzanti fejn il-mikronutrittiv huwa kimikalment magħqud ma’ l-aġent kelanti. Lista ta’ aġenti kelanti awtorizzati tinsab fit-tabella E.3.1. ta’ l-Anness.
(2)
L-ispeċifikazzjoni tat-tip ta’ fertilizzant li fih il-ħadid hu l-mikronutrittiv kelanti tippermetti l-użu jew ta’ aġent kelanti awtorizzat wieħed, jew taħlita tagħhom, bil-kundizzjoni li l-porzjon kelanti jista’ jiġi kkwantifikat bil-metodu deskritt fl-Istandards Ewropej EN 13366, u l-aġenti kelanti individwali fit-taħlita jistgħu jiġu identifikati b’mod separat u kkwantifikati permezz ta’ l-EN 13368.
(3)
Dawn id-dispożizzjonijet għall-fertilizzanti mikronutrittivi bil-ħadid li għandhom ħadid kelanti għandhom jiġu aġġornati fi tliet aspetti. L-ewwelnett, biex jiġi kkjarifikat li ta’ l-inqas 50 % tal-ħadid li jinħall fl-ilma għandu jkun ikkelatat permezz ta’ l-aġenti kelanti awtorizzati. It-tieni, biex jiġi speċifikat li aġent kelanti awtorizzat jista’ jiġi biss imsemmi fl-isem tat-tip ta’ fertilizzant jekk jikkelata ta’ l-anqas 1 % tal-ħadid li jinħall fl-ilma. It-tielet, biex tiġi ġeneralizzata r-referenza għall-Istandards Ewropej biex tippermetti l-użu ta’ Standards Ewropej addizzjonali.
(4)
L-ismijiet kimiċi ta’ l-aġenti kelanti awtorizzati elenkati fit-Taqsima E.3.1 ta’ l-Anness I tar-Regolament (KE) Nru 2003/2003 huma intenzjonati biex jiddistingwu bejn id-diversi isomeri ta’ l-istess taħlita f’mod deskrittiv. Peress li hemm diversi nomenklaturi differenti użati b’mod komuni fil-komunità xjentifika għal dawn is-sustanzi, hemm ir-riskju li dawn jiġu identifikati ħażin. Biex tiġi żgurata identifikazzjoni mingħajr ambigwità ta’ l-aġenti kelanti, in-numri CAS korrispondenti (Chemical Abstracts Service of the American Chemical Society), li jidentifikaw b’mod uniku d-diversi isomeri ta’ l-aġenti kelanti, għandhom ikunu pprovduti għal kull annotazzjoni ta’ dan l-Anness. Hu għalhekk adattat li jitħassru tliet aġenti kelanti isomeri li ma jistgħux jiġu identifikati b’mod li mhux ambigwu permezz tan-numru CAS.
(5)
Nomenklatura aktar konsistenti għandha tintuża għall-aġenti kelanti, u d-dikjarazzjoni li tgħid li l-aġenti kelanti awtorizzati għandhom ukoll jikkonformaw ma’ leġiżlazzjoni Komunitarja oħra għandha ssir b’mod aktar preċiż.
(6)
L-Anness IV għar-Regolament (KE) Nru 2003/2003 jipprovdi deskrizzjonijiet iddettaljati tal-metodi ta’ analiżi li għandhom jintużaw biex jitkejjel il-kontenut nutrittiv tal-fertilizzanti KE. Dawn id-deskrizzjonijiet għandhom bżonn jiġu adattati sabiex ikollhom valuri ta’ analiżi korretti.
(7)
Għalhekk, ir-Regolament (KE) Nru 2003/2003 għandu jiġi emendat skond dan.
(8)
Il-miżuri previsti f’dan ir-Regolament huma fi qbil ma’ l-opinjoni tal-Kumitat stabbilit bl-Artikolu 32 tar-Regolament (KE) Nru 2003/2003,
ADOTTAT DAN IR-REGOLAMENT:
Artikolu 1
1. L-Anness I tar-Regolament (KE) Nru 2003/2003 huwa emendat skond l-Anness I ta’ dan ir-Regolament.
2. L-Anness IV tar-Regolament (KE) Nru 2003/2003 huwa emendat skond l-Anness II ta’ dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 19 ta’ Frar 2007.